b'\n_START_ARTICLE_\nVojvodstvo Gaskonja\n_START_PARAGRAPH_\nVojvodstvo Gaskonja (baskijski Baskoniako Dukerria, \xc5\xa1pa. Ducado de Vasconia, fr. Duch\xc3\xa9 de Vasconie) je bila frana\xc4\x8dka marka uspostavljena na jugozapadnom rubu Frana\xc4\x8dke. Povijesni ju izvor spominju pod imenom Vasconia i Wasconia. Utemeljena je 602. godine. Namjena ove marke bila je da bude kao obrambeno me\xc4\x91upodru\xc4\x8dje, \xc4\x8dime bi teritorij Frana\xc4\x8dke bio za\xc5\xa1ti\xc4\x87en od neposredna udara od baskijskih upada. _NEWLINE_Vojvodstvo su \xc4\x8dinila podru\xc4\x8dja biv\xc5\xa1e starorimske provincije Novempopulanije. Povremeno je obuhva\xc4\x87ala krajeve ju\xc5\xbeno od Pireneja kod Iru\xc3\xb1ee (\xc5\xa1p. Pamplone). _NEWLINE_Gra\xc4\x91anski rat izme\xc4\x91u nasljednika Ljudevita Pobo\xc5\xbenog u 9. stolje\xc4\x87u (840.-843.) rezultirao je time da su Franci ostali bez posjeda s ju\xc5\xbene strane Pireneja. 844. su Vikinzi napali Bord\xc3\xa8u (Bordeaux) i ubili vojvodu Semena II.. 848. je njegov nasljednik Vilim I. Gaskonjski poku\xc5\xa1ao vratiti grad pri \xc4\x8demu je poginuo. Neki izvori tvrde da nije poginuo, nego da je zarobljen u borbama i da ga je kralj svrgnuo s vlasti. Do 853. je godine Karlo \xc4\x86elavi priznao Sancha II., grofa Vasconie Citerior za vojvodu. Iste je godine baskijska kraljevna Muza Tudelska napala Gaskonju i zarobila Sancha. 855. je Sancho umro, a naslijedio ga je Arnold koji je poginuo u borbama s Normanima 864. godine.'